Naa kereke e kae ge bana (OVC) ba ekwa bohloko? Naa karabo ya kereke ke efe mo tabeng ye e tšwelelago ya masetlapelo a batho le ya maemo a go šiiša dinamanatša mmele? Naa kereke e nagana goba e ikwa gore ga e angwe ke dilo tše ka moka? Ka 2001 Benn (2001:471) o badile pampiri legatong la Khansele ya Dikereke tša Lefase ka kopanong ye e sego ya mehleng ya Mokgatlo wa Dinagakopano. Gabotse o thomile ka go bolela gore o bala pampiri legatong la Moruti Gideon Byamugisha – moruti wa Anglican wa go tšwa Uganda yo a phelago ka HIV le AIDS. O ile a babja mesong yeo mo e lego gore o paletšwe ke go tla go bala pampiri yeo. Tiragalo ye e bontšhitše ka moo bolwetši bjo bo amago batho ba bantši lefaseng ka bophara. Gape e bontšha gore dikereke ka botšona di ka gare ga mathata a HIV le AIDS. Batho ba bantši ka lapeng la kereke ba a babja, ba hlokofaletšwe ke batswadi, ba fetetšwe ebile ba amilwe. Ga go na karogano magareng ga rena lebona.